神女廟
作者：蘇軾
朝代：宋

paragraphs: 大江從西來，上有千仞山。
江山自環擁，恢詭富神姦。
深淵鼉鱉橫，巨壑蛇龍頑。
旌陽斬長蛟，雷雨移滄灣。
蜀守降老蹇，至今带連環。
縱橫若無主，蕩逸侵人寰。
上帝降瑶姬，來處荆巫間。
神仙豈在猛，玉座幽且閑。
飄蕭駕風馭，弭節朝天關。
倏忽巡四方，不知道里艱。
古粧具法服，邃殿羅煙鬟。
百神自奔走，雜沓來趨班。
雲興靈怪聚，雲散鬼神還。
茫茫夜潭靜，皎皎秋月彎。
還應摇玉佩，來聽水潺潺。